**Deleģēšanas līgums**

*par integrētu teritoriālo investīciju projektu iesniegumu atlases nodrošināšanu*

Rīgā 2015.gada\_\_.\_\_\_\_\_\_\_\_\_\_

Latvijas Republikas Finanšu ministrija kā vadošā iestāde (turpmāk – Vadošā iestāde), reģistrācijas Nr.90000014724, juridiskā adrese: Smilšu ielā 1, Rīga, LV – 1919, tās valsts sekretāres vietnieka Eiropas Savienības struktūrfondu un Kohēzijas fonda jautājumos-vadošās iestādes vadītāja A.Eberharda personā, kurš darbojas saskaņā ar Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma (turpmāk – Vadības likums) 10.panta otrās daļas 17.punktu no vienas puses

un Daugavpils pilsētas pašvaldība (turpmāk – Pašvaldība), reģistrācijas Nr.90000077325, juridiskā adrese: K.Valdemāra ielā 1, Daugavpilī, kuru pārstāv Daugavpils pilsētas dome, tās priekšsēdētāja J.Lāčplēša vārdā, no otras puses,

kopā sauktas – Puses,

pamatojoties uz:

- Eiropas Parlamenta un Padomes 2013.gada 17.decembra regulas (ES) Nr.[1301/2013](http://eur-lex.europa.eu/eli/reg/2013/1301?locale=LV) par Eiropas Reģionālās attīstības fondu un īpašiem noteikumiem attiecībā uz mērķi “Investīcijas izaugsmei un nodarbinātībai” un ar ko atceļ regulu (EK) Nr.[1080/2006](http://eur-lex.europa.eu/eli/reg/2006/1080?locale=LV) 7.panta 4. un 5.punktu,

- Eiropas Parlamenta un Padomes 2013.gada 17.decembra regulas (ES) Nr.1303/2013 ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr.1083/2006 123.panta (turpmāk – regula 1303/2013) 6.punktu,

- Vadības likuma 10.panta otrās daļas 17.punktu,

vienojas noslēgt šādu deleģēšanas līgumu (turpmāk – Līgums):

**I. Līguma priekšmets**

1.Vadošā iestāde deleģē un Pašvaldība apņemas veikt šādus uzdevumus:

1.1. veikt projektu iesniegumu atlasi Ministru kabineta (turpmāk – MK) noteikumos par attiecīgā specifiskā atbalsta mērķa vai tā pasākuma īstenošanu, kuru ietvaros paredzēts atbalsts integrētu teritoriālo investīciju īstenošanai nacionālas nozīmes attīstība**s** centros, šādiem specifiskā atbalsta mērķiem (turpmāk – SAM) un pasākumam:

1.1.1. 3.3.1.SAM “Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām”;

1.1.2. 4.2.2.SAM “Atbilstoši pašvaldības integrētajām attīstības programmām sekmēt energoefektivitātes paaugstināšanu un AER izmantošanu pašvaldību ēkās”;

1.1.3. 5.6.2.SAM “Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām”;

1.1.4. 8.1.2.1.pasākums “Modernizēt vispārējās izglītības iestāžu mācību vidi nacionālas nozīmes attīstības centros”’;

1.1.5. 8.1.3.SAM “Palielināt modernizēto profesionālās izglītības iestāžu skaitu”;

1.1.6. 9.3.1.1.pasākums “Attīstīt pakalpojumu infrastruktūru bērnu aprūpei ģimeniskā vidē un personu ar invaliditāti neatkarīgai dzīvei un integrācijai sabiedrībā”;

1.2. viena mēneša laikā no MK noteikumu par attiecīgā SAM īstenošanu spēkā stāšanās brīža izstrādāt projektu iesniegumu atlases nolikumu atbilstoši Līguma 2.punkta nosacījumiem;

1.3. nodrošināt projektu iesniegumu atlasi ierobežotas projektu iesniegumu atlases veidā atbilstoši MK noteikumos par Līguma 1.1.apakšpunktā noteiktā SAM īstenošanu, projektu iesniegumu atlases nolikumā un projektu iesniegumu atlases metodikā (ko atbilstoši Regulas 1303/2013 110.panta 2.punkta “a” apakšpunktam ir apstiprinājusi uzraudzības komiteja) noteiktajam;

1.4. pieņemt lēmumu par projekta iesnieguma apstiprināšanu, apstiprināšanu ar nosacījumu vai noraidīšanu, kā arī izvērtēt lēmumā par projekta iesnieguma apstiprināšanu ar nosacījumu ietverto nosacījumu izpildi ierobežotā projektu iesniegumu atlasē atbilstoši Vadības likuma 26. un 29.panta minētajiem nosacījumiem;

1.5. nodrošināt efektīvu un samērīgu krāpšanas apkarošanas pasākumu, kas balstīti uz risku izvērtējumu, projektu iesniegumu atlases posmā ieviešanu atbilstoši Regulas 1303/2013 125.panta 4.punkta “c” apakšpunkta nosacījumiem;

1.6. viena mēneša laikā no Līguma noslēgšanas brīža sagatavot iekšējo procedūru aprakstu, nosakot kārtību, kādā Pašvaldība:

1.6.1. veic projektu iesniegumu atlasi, tai skaitā nodrošina projektu iesniegumu pieņemšanu, projektu iesniegumu vērtēšanu, kā arī pieņem lēmumu par projekta iesnieguma apstiprināšanu, apstiprināšanu ar nosacījumu vai noraidīšanu un izvērtē lēmumā noteikto nosacījumu izpildi;

[1.6.2](http://likumi.lv/doc.php?id=269711#p10.2). iesniedz Finanšu ministrijai sākotnējai izvērtēšanai projekta iesniegumu saskaņā ar Vadības likuma [12.panta](http://likumi.lv/doc.php?id=269711#p12) trešās daļas 16.punktu visos gadījumos, kad to paredz MK noteikumi par SAM īstenošanu;

1.6.3. nodrošina risku pārvaldību deleģēto pārvaldes uzdevumu izpildē atbilstoši Regulas Nr.1303/2013 XIII pielikuma un vadības un kontroles sistēmas akreditācijas nosacījumiem;

1.6.4. īsteno cilvēkresursu politiku deleģēto pārvaldes uzdevumu izpildē atbilstoši Regulas Nr.1303/2013 XIII pielikuma un vadības un kontroles sistēmas akreditācijas nosacījumiem;

1.6.5. ziņo par deleģēto uzdevumu izpildes procesā konstatētajām neatbilstībām.

**II. Projektu iesniegumu atlases nolikuma izstrāde un saskaņošana**

2. Pašvaldība projektu iesniegumu atlases nolikuma izstrādē ņem vērā šādus nosacījumus:

2.1. izstrādā projektu iesniegumu atlases nolikumu saskaņā ar Ministru kabineta noteikumiem par attiecīgā SAM īstenošanu, iekļaujot tajā vismaz MK 2014.gada 16.decembra noteikumu Nr.784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.-2020.gada plānošanas periodā” (turpmāk – noteikumi Nr.784) 15.punktā norādīto informāciju;

2.2. projektu iesniegumu atlases nolikumā iekļauj tikai tādus projektu iesniegumu vērtēšanas kritērijus, kas apstiprināti Uzraudzības komitejā atbilstoši regulas Nr.1303/2013 110.panta 2.punkta “a” apakšpunktam;

2.3. pēc projektu iesniegumu atlases nolikuma izstrādes nosūta to atzinuma sniegšanai Vadošajai iestādei uz elektroniskā pasta adresi pasts@fm.gov.lv un atbildīgajai iestādei, kuras pārziņā ir attiecīgais SAM. Precizētā projektu iesniegumu atlases nolikuma projekta gadījumā nosūta Vadošās iestādes un atbildīgās iestādes darbiniekiem, no kuriem saņemts atzinums.

3. Vadošā iestāde nodrošina projektu iesniegumu atlases nolikuma projekta izskatīšanu un atzinuma sagatavošanu par to desmit darbdienu laikā vai, savstarpēji vienojoties, garākā termiņā, precizēta projektu iesniegumu atlases nolikuma projekta gadījumā – piecu darbdienu laikā. Nepieciešamības gadījumā Pašvaldība organizē tikšanos ar Vadošās un atbildīgāsiestādes pārstāvjiem, lai pārrunātu jautājumus, par kuriem nav panākta vienošanās saskaņošanas procesa ietvaros.

Projektu iesniegumu atlases nolikumu uzskata par saskaņotu, kad saņemts Vadošās iestādes un atbildīgās iestādes pozitīvs atzinums.

**III. Projektu iesniegumu galīgās pārbaudes veikšanas kārtība**

4. Pašvaldība pirms lēmuma par projekta iesnieguma apstiprināšanu vai noraidīšanu pieņemšanas vai pirms atzinuma par nosacījumu izpildi izdošanas iesniedz Vadošajai iestādei (vai attiecīgi sadarbības iestādei, ja galīgās pārbaudes veikšana ir deleģēta sadarbības iestādei) šādu Pašvaldībai pieejamu vai tās sagatavotu dokumentāciju (kopijas), lai Vadošā iestāde (vai sadarbības iestāde, ja galīgās pārbaudes veikšana ir deleģēta sadarbības iestādei) varētu veikt galīgo pārbaudi par projekta iesnieguma atbilstību MK noteikumiem par SAM īstenošanu un projekta iesnieguma vērtēšanas kritērijiem:

4.1. rīkojumu vai lēmumu par projektu iesniegumu vērtēšanas komisijas izveidošanu, komisijas locekļu profesionālās pieredzes aprakstus;

4.2. projektu iesniegumus (īpaši apjomīgas dokumentācijas gadījumā galīgās pārbaudes veikšanai var iesniegt oriģinālus);

4.3. lēmumu pieņemšanas pamatojošo dokumentāciju (projektu iesniegumu vērtēšanas komisijas locekļu aizpildītas un parakstītas pārbaudes lapas, sarakstes dokumenti, kas attiecināmi uz projektu iesniegumu izvērtēšanas procesu, parakstītiprojektu iesniegumu vērtēšanas sēžu protokoli, projektu iesniegumu vērtēšanas komisijas piesaistīto ekspertu vērtējumu (ja attiecināms));

4.4. projektu iesniegumu vērtēšanas komisijas apstiprinātu atzinumu par projektu iesniegumu vērtēšanas rezultātiem un sagatavotos lēmumu un atzinumu par lēmumos ietverto nosacījumu izpildi projektus.

5. Vadošā iestāde (vai sadarbības iestāde, ja galīgās pārbaudes veikšana ir deleģēta sadarbības iestādei) projektu iesniegumu galīgo pārbaudi var veikt arī Pašvaldībā uz vietas, pārbaudot 4.punktā minēto dokumentu oriģinālus. Par galīgās pārbaudes veikšanu uz vietas Pašvaldība tiek informēta piecu darba dienu laikāpirms minētās pārbaudes veikšanas.

6. Vadošā iestāde (vai sadarbības iestāde, ja galīgās pārbaudes veikšana ir deleģēta sadarbības iestādei) 10 darbdienu laikā pēc informācijas, kas nepieciešama galīgās pārbaudes rezultātu noteikšanai, saņemšanas sagatavo Līguma 7.punktā minēto galīgās pārbaudes atzinumu.

7. Pašvaldība ņem vērā Vadošās iestādes (vai sadarbības iestādes, ja galīgās pārbaudes veikšana ir deleģētā sadarbības iestādei) galīgās pārbaudes atzinumu un:

7.1. ja atzinums par Pašvaldības iesniegto dokumentāciju ir pozitīvs, Pašvaldība pieņem lēmumu atbilstoši iesniegtajam lēmuma projektam vai izdod atzinumu par lēmumā ietverto nosacījumu izpildi atbilstoši iesniegtajam atzinuma projektam;

7.2. ja atzinums ir ar iebildumiem, Pašvaldība veic nepieciešamās korektīvās darbības, lai novērstu atzinumā norādītos trūkumus. Pēc trūkumu novēršanas Pašvaldība informē Vadošo iestādi par novērstajiem trūkumiem, t.sk. uzrādot to pamatojošās dokumentācijas oriģinālus vai apliecinātas kopijas. Vadošā iestāde piecu darbdienu laikā pēc atkārtotas dokumentācijas saņemšanas no Pašvaldības sniedz gala atzinumu, kurā ietver informāciju par to, vai trūkumi ir uzskatāmi par novērstiem un:

7.2.1. ja trūkumi ir novērsti, par galīgo pārbaudi sniedz pozitīvu atzinumu;

7.2.2. ja trūkumi nav novērsti vai tie ir novērsti daļēji, Vadošā iestāde atkārtoti sniedz atzinumu ar iebildumiem un Pašvaldība rīkojas atbilstoši Līguma 7.2.apakšpunktā norādītajai kārtībai, vai arī Vadošā iestāde sniedz negatīvu atzinumu, ja konstatētajiem trūkumiem ir būtiska ietekme uz projektu iesniegumu atlases rezultātiemvai, ja Pašvaldība pārsniedz MK rīkojumā noteikto finansējumu.

8. Pašvaldībai nav tiesību pieņemt lēmumu par projekta iesnieguma apstiprināšanu vai noraidīšanu un izdot atzinumu par lēmumā ietvertonosacījumu izpildi pirms Vadošās iestādes (vai sadarbības iestādes, ja galīgās pārbaudes veikšana ir deleģēta sadarbības iestādei) pozitīva atzinuma saņemšanas.

9. Ja Vadošā iestāde konstatē, ka Pašvaldība ir nepamatoti apstiprinājusi projekta iesniegumu, Pašvaldība nedrīkst nosūtīt projektu iesniegumu atlases nolikumā noteikto dokumentāciju sadarbības iestādei līguma vai vienošanās slēgšanai par projekta īstenošanu, un līgums vai vienošanās par projekta īstenošanu ar finansējuma saņēmēju netiek slēgts.

10. Ja Vadošā iestāde ir saņēmusi no Pašvaldības dokumentāciju atbilstoši Līguma 4.punktam (Pašvaldība atsūta dokumentāciju), tad pozitīva galīgās pārbaudes atzinuma gadījumā Vadošā iestāde piecu darba dienu laikā nodod projektu iesniegumu atlases nolikumā noteiktās dokumentācijas kopijas (gadījumā, ja iesniegts projekta iesnieguma oriģināls, tad oriģinālu) sadarbības iestādei, savukārt Pašvaldība, pamatojoties uz Vadošās iestādes pozitīvo atzinumu, pieņem lēmumu un piecu darbdienu laikā no lēmuma pieņemšanas dienas tā kopiju nosūta sadarbības iestādei līguma vai vienošanās par projekta īstenošanu slēgšanai.

11. Ja Vadošā iestāde ir veikusi galīgo pārbaudi Līguma 5.punktā noteiktajā kārtībā (Vadošā iestāde veic pārbaudi Pašvaldībā uz vietas), tad, Vadošās iestādes pozitīva galīgās pārbaudes atzinuma gadījumā Pašvaldība piecu darbdienu laikā no lēmuma pieņemšanas dienas nosūta sadarbības iestādei projektu iesniegumu atlases nolikumā noteikto dokumentāciju līguma vai vienošanās slēgšanai par projekta īstenošanu.

12. Ja Vadošā iestāde ir deleģējusi sadarbības iestādei uzdevumu veikt galīgo pārbaudi par projekta iesnieguma atbilstību MK noteikumiempar SAM īstenošanu un projektu iesnieguma vērtēšanas kritērijiem, tā par minētā uzdevuma deleģēšanu sadarbības iestādei paziņo Pašvaldībai piecu darbdienu laikā.

**IV. Pašvaldības tiesības un pienākumi**

13. Pašvaldībai ir tiesības saņemt no Vadošās iestādes uzdevumu izpildei nepieciešamo informāciju.

14. Pašvaldība ne vēlāk kā līdz projektu iesniegumu atlases nolikumā noteiktajam projektu iesniegumu iesniegšanas beigu datumam izveido kompetentu projektu iesniegumu vērtēšanas komisiju, kuras sastāvā ir Pašvaldības pārstāvji (ar balsstiesībām), kā arī uzaicina vismaz vienu pārstāvi no atbildīgās iestādes (ar balsstiesībām), kuras pārziņā ir Līguma 1.1.apakšpunktā noteiktais SAM, attiecīgās jomas ministrijas pārstāvi (ar balsstiesībām), un pārstāvjus no Vadošās iestādes novērotāja statusā (bez balsstiesībām).Ja nepieciešams, Pašvaldībai ir tiesības pieaicināt komisijas darbā citas personas (bez balsstiesībām).

15. Pašvaldībai ir tiesības pieņemt lēmumu par aizliegumu projekta iesniedzējam uz laiku, kas nepārsniedz trīs gadus no lēmuma spēkā stāšanās dienas, piedalīties projektu iesniegumu atlasē, ja ir konstatēts Vadības likuma 27.panta 1.punktā minētais gadījums un pašvaldība par minēto lēmumu informē sadarbības iestādi.

16. Pašvaldībai ir pienākums ievērot atbildīgās iestādes un Vadošās iestādes izstrādātās vadlīnijas, metodiskos un skaidrojošos materiālus attiecībā uz projektu iesniegumu vērtēšanas jomu, kas tiek izdoti saistībā ar Eiropas Savienības fondu ieviešanu un ievietoti tīmekļa vietnē [www.esfondi.lv](http://www.esfondi.lv). Par Vadošās iestādes minētajām vadlīnijām, metodiskajiem un skaidrojošiem materiāliem Vadošā iestāde informē Pašvaldību.

17. Pašvaldībai ir pienākums ziņot Vadošajai iestādei par projektu iesniegumu atlases posmā konstatētajiem pārkāpumiem atbilstoši MK 2015.gada 8.septembra noteikumiem Nr.517 “Kārtība, kādā ziņo par konstatētajām neatbilstībām un atgūst neatbilstoši veiktos izdevumus Eiropas Savienības struktūrfondu un Kohēzijas fonda ieviešanā 2014-2020.gada plānošanas periodā”.

18. Pašvaldībai ir pienākums Līguma 1.1.punktā minēto SAM projektu iesniegumu atlases veikt ar Vadošo iestādi un atbildīgo iestādi saskaņotā laikā.

19. Pašvaldībai ir pienākums nodrošināt, ka projekta iesniegums pēc tā iesniegšanas līdz lēmuma pieņemšanai par tā apstiprināšanu, apstiprināšanu ar nosacījumu vai noraidīšanu nav precizējams.

20. Pašvaldībai ir pienākums publicēt savā tīmekļa vietnē informāciju par projektu iesniegumu atlasi atbilstoši Regulas 1303/2013 XII pielikuma 3.1.sadaļas 2.punktam un Pašvaldības apstiprinātajiem projektu iesniegumiem atbilstoši MK 2015.gada 17.februāra noteikumiem Nr.87 “Kārtība kādā Eiropas Savienības struktūrfondu un Kohēzijas fonda ieviešanā 2014. – 2020.gada plānošanas periodā nodrošināma komunikācijas un vizuālās identitātes prasību ievērošana”.

21. Pašvaldībai ir pienākums iesniegt pieprasījumu sadarbības iestādei par Kohēzijas politikas fondu vadības informācijas sistēmas 2014-2020.gadam (turpmāk – KP VIS) lietotāja tiesību piešķiršanu atbilstoši MK 2015.gada 24.februāra noteikumu Nr.108 “Kārtība kādā uzrauga un izvērtē Eiropas Savienības struktūrfondu un Kohēzijas fonda ieviešanu, kā arī izveido un izmanto Kohēzijas politikas fondu vadības informācijas sistēmas 2014.-2020.gadam” nosacījumiem.

22. Pašvaldībai ir pienākums nodrošināt datu ievadi KP VIS:

22.1. par saņemto projekta iesniegumu piecu darbdienu laikā no projekta iesnieguma iesniegšanas termiņa beigām, ja projekta iesniegums nav iesniegts KP VIS;

22.2. par pieņemto lēmumu piecu darbdienu laikā no lēmuma pieņemšanas par projekta iesnieguma apstiprināšanu, apstiprināšanu ar nosacījumu vai noraidīšanu;

22.3. par izdoto atzinumu piecu darbdienu laikā no atzinuma par lēmumā par projekta iesnieguma apstiprināšanu ietverto nosacījumu izpildi vai neizpildi izdošanas.

23. Pašvaldība nodrošina iespēju projekta iesniedzējam jebkurā procesa stadijā iepazīties ar tā iesniegtā projekta iesnieguma lietu atbilstoši Vadības likuma 34.pantā noteiktajam.

24. Pašvaldība nodrošina informācijas atklātību atbilstoši Vadības likuma 35.panta nosacījumiem.

25. Pašvaldība piecu darbdienu laikā pēc iekšējo procedūru apraksta izstrādes vai tā aktualizēšanas ievieto šī Līguma 1.6.punktā minēto iekšējo procedūru aprakstu Finanšu ministrijas informācijas sistēmā (https://moss.fm.gov.lv/).

26. Pašvaldība vismaz mēnesi pirms plānoto izmaiņu ieviešanas vadības un kontroles sistēmā nosūta saskaņošanai Vadošajai iestādei informāciju par plānotajām izmaiņām vadības un kontroles sistēmā, ja tās ir saistītas ar šādiem gadījumiem:

26.1. iestādes reorganizāciju;

26.2. būtiskas strukturālas izmaiņas iestādē, kas ietekmē vadības un kontroles sistēmas darbību vai kas attiecas uz jaunu funkciju veikšanu (ja tiek veikta funkciju iekšējā pārdale vai iestādei tiek piešķirtas jaunas funkcijas Eiropas Savienības fondu īstenošanā un jaunu funkciju veikšanai tiek izstrādātas jaunās procedūras).

27. Pašvaldība nodrošina, lai funkcijas, kuras tā pilda saskaņā ar Līgumu, tiktu nodalītas no citām tās pamatdarbības funkcijām, tai skaitā no funkcijām, kuras tā pilda kā finansējuma saņēmējs.

28. Vadošā iestāde kontrolei pār Līgumā norādīto valsts pārvaldes uzdevumu izpildi un valsts piešķirto finanšu līdzekļu izlietošanu jebkurā brīdī var prasīt no Pašvaldības grāmatvedības un citu, darījumu apliecinošu, dokumentu apliecinātas kopijas. Pašvaldības pienākums ir nodrošināt, lai nepieciešamā dokumentācija būtu sakārtota un pieejama Vadošajai iestādei, kā arī sniegt informāciju par valsts pārvaldes uzdevumu izpildes gaitu.

**V. Sasniedzamie rezultāti**

29. Pašvaldība nodrošina projektu iesniegumu atlasi, ievērojot pašvaldības attīstības programmā un MK noteiktajā kārtībā paredzēto attiecīgā SAM finansējuma un sasniedzamo rādītāju sadalījumu starp nacionālas nozīmes attīstības centriem.

30. Pašvaldība atbalsta pilsētu ilgtspējīgu attīstību ar tādu stratēģiju palīdzību, kurās ir iekļautas integrētas darbības pilsētu ekonomisko, vides, klimata, demogrāfisko un sociālo problēmu risināšanai, vienlaikus ņemot vērā nepieciešamību attīstīt saikni starp pilsētām un lauku teritorijām, un tādu projektu iesniegumu apstiprināšanu, kas veicina Līguma 1.1.apakšpunktā minēto SAM rezultātu sasniegšanu, kas noteikti MK noteikumos par SAM īstenošanu.

**VI. Finanšu un citu resursu piešķiršanas noteikumi**

31. Deleģēto pārvaldes uzdevumu izpilde tiek finansēta MK 2015.gada 25.augusta noteikumu Nr.485 “Noteikumi par darbības programmas "Izaugsme un nodarbinātība" 2.10. prioritārā virziena „Tehniskā palīdzība „Eiropas Sociālā fonda atbalsts Kohēzijas politikas fondu ieviešanai un vadībai””, 2.11. prioritārā virziena „Tehniskā palīdzība „Eiropas Reģionālās attīstības fonda atbalsts Kohēzijas politikas fondu ieviešanai un vadībai”” un 2.12. prioritārā virziena „Tehniskā palīdzība „Kohēzijas fonda atbalsts Kohēzijas politikas fondu ieviešanai un vadībai”” projektu iesniegumu atlases pirmo kārtu” noteiktajā apjomā un kārtībā.

**VII. Regulāro pārskatu un ziņojumu sniegšanas kārtība**

32. Vadošā iestāde pārrauga Pašvaldībai deleģēto valsts pārvaldes uzdevumu izpildi un izvērtē sasniegtos rezultātus atbilstoši Līguma 29. un 30.punktam.

33. Pašvaldība reizi gadā līdz 1.februārim par iepriekšējo gadu iesniedz Vadošajai iestādei publicēšanai un atbildīgajām iestādēm informācijai ziņojumu par projektu iesniegumu atlases procesu, kurā iekļauj:

33.1. analīzi par būtiskām problēmām, riskiem un ierosināto rīcību saistībā ar projektu iesniegumu atlasēm;

33.2. informāciju par labo praksi projektu iesniegumu vērtēšanas procesā;

33.3. informāciju par problēmām un riskiem deleģēto pārvaldes uzdevumu izpildē un ierosinājumus Vadošajai iestādei nepieciešamajai rīcībai nākamajā pārskata periodā, tai skaitā, lai mazinātu administratīvo slogu projekta iesniedzējam.

**VIII. Pašvaldības darbības uzraudzības kārtība**

34. Pašvaldība ievēro Vadošās iestādes norādījumus un ieteikumus, kas vērsti uz deleģēto pārvaldes uzdevumu izpildes nodrošināšanu atbilstoši normatīvo aktu prasībām.

35. Vadošā iestāde pārliecības gūšanai par efektīvu Eiropas Savienības fondu budžeta, kā arī valsts budžeta līdzekļu interešu aizsardzību var prasīt sniegt visu nepieciešamo informāciju par krāpšanas risku pašnovērtējumu projektu iesniegumu atlases posmam, kā arī uzdot Pašvaldībai uzlabot esošos vai ieviest jaunus pasākumus krāpšanas risku mazināšanai.

36. Vadošā iestāde veic pārbaudes, lai gūtu pārliecību par Pašvaldībai ar Vadības likuma 10.panta otrās daļas 17.punktu deleģēto funkciju izpildi, ievērojot regulas Nr.1303/2013 125.panta 4.punkta a) apakšpunktu, 5. un 6.punktu.

**IX. Līguma spēkā stāšanās kārtība un darbības termiņš**

37. Līgums stājas spēkābrīdī, kad to ir parakstījušas abas Puses un ir spēkā līdz 2014-2020.gada plānošanas perioda pilnīgam slēgumam.

38. Vadošā iestāde ir tiesīga vienpusēji atkāpties no Līguma gadījumā, ja pastāv viens no šādiem nosacījumiem:

38.1. revīzijas iestādes ziņojumā konstatēts, ka Pašvaldības vadības un kontroles sistēmā ir būtiski trūkumi;

38.2. vadošā iestāde vai sadarbības iestāde galīgajā pārbaudē ir konstatējusi būtiskus trūkumus, kā rezultātā nav iespējams pieņemt lēmumu par projekta iesniegumu sešu mēnešu laikā no projektu iesniegumu iesniegšanas beigu datuma;

38.3. vadošās iestādes rīcībā ir cita objektīva un pamatota informācija, kas liecina par Pašvaldības uzdevumu nepienācīgu izpildi, un pastāv Regulas Nr.1303/2013142.pantā minētā gadījuma iestāšanās iespējamība.

**X. Noslēguma jautājumi**

39. Pašvaldība nav tiesīga ar šo Līgumu deleģētos pārvaldes uzdevumus deleģēt citām personām.

40. Visi Līguma grozījumi un papildinājumi ir noformējami rakstveidā un ir pievienojami Līgumam kā tā pielikumi, kas pēc tam, kad tos būs parakstījušas abas Puses, kļūst par Līguma neatņemamām sastāvdaļām.

41. Visus strīdus un domstarpības, kas rodas Līguma izpildes laikā, Puses risina savstarpējā pārrunu ceļā.

42. Puses tiek atbrīvotas no atbildības par Līguma noteikumu daļēju vai pilnīgu neizpildi gadījumā, ja iestājas nepārvaramas varas apstākļi, kas sevī ietver, bet neaprobežojas ar dabas katastrofām, kariem, streikiem, epidēmijām, diversijām un terora aktiem, valsts vai ES institūciju izdotiem normatīvajiem dokumentiem, citiem gadījumiem, kuri pēc starptautiskiem standartiem tiek kvalificēti kā *force majeure* apstākļi un kuru dēļ šis Līgums pilnībā vai daļēji nav izpildāms.

43. Ja kāda no pusēm nespēj pildīt no Līguma izrietošās saistības vai Līguma izpildi kavē nepārvaramas varas apstākļi, kurus attiecīgā Puse nevarēja paredzēt, novērst, ietekmēt un par kuru rašanos Puse nav atbildīga, tā nekavējoties paziņo par to otrai Pusei, un Puses savstarpēji vienojas par turpmāko rīcību.

44. Visus ar Līguma izpildi saistītos dokumentus Puses glabā līdz 2028.gada 31.decembrim. Komercdarbības atbalsta gadījumos dokumentus Puses glabā 10 gadus no pēdējā komercdarbības atbalsta piešķiršanas brīža.

45. Oficiāla komunikācijas apmaiņa starp Vadošo iestādi un Pašvaldību notiek rakstveidā pa elektronisko pastu, saskaņā ar Elektronisko dokumentu likumā noteiktajām prasībām. Vadošās iestādes elektroniskā pasta adrese ir pasts@fm.gov.lv, Pašvaldības elektroniskā pasta adrese ir info@daugavpils.lv

46. Divu nedēļu laikā pēc Līguma noslēgšanas Pašvaldība elektroniski iesniedz pieprasījumu Vadošajai iestādei par Finanšu ministrijas informācijas sistēmas (https://moss.fm.gov.lv/) ārējo lietotāju tiesību piešķiršanu.

47. Kad sadarbības iestāde ir izstrādājusi attiecīgo KP VIS funkcionalitāti un Pašvaldība ir noslēgusi vienošanos par tās lietošanu:

47.1. tiek uzsākta Līguma 22.punkta izpilde;

47.2. Pašvaldība nodrošina Līguma 4.punktā noteiktās dokumentācijas augšupielādi KP VIS Vadošās iestādes (vai sadarbības iestādes, ja galīgās pārbaudes veikšana ir deleģēta sadarbības iestādei) galīgās pārbaudes veikšanai, kā arī pozitīva galīgās pārbaudes atzinuma gadījumā – lēmuma augšupielādi;

47.3. Vadošā iestāde (vai sadarbības iestādes, ja galīgās pārbaudes veikšana ir deleģēta sadarbības iestādei) nodrošina galīgās pārbaudes atzinuma augšupielādi KP VIS, vienlaikus nodrošinot Pašvaldības informēšanu par galīgās pārbaudes rezultātiem un turpmāko sagaidāmo rīcību.

**XI. Pušu juridiskās adreses un rekvizīti**

|  |  |
| --- | --- |
| Latvijas Republikas Finanšu ministrijaSmilšu ielā 1, Rīgā, LV-1919  | Daugavpils pilsētas pašvaldībaK.Valdemāra ielā 1, Daugavpilī,LV-5400 |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  /A.Eberhards/ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  /J.Lāčplēsis/ |